text: [{"text_idx": "#000005", "text": "Rakkinni kun kan uumame magaala Limmuu Gannatitti kan argamu mana barumsa qophaa\u2019inaa sadarkaa lammaffaatti. Itti gaafatamaa Waajjira Barnootaa aanaa kan ta\u2019e obbo Mihratuu, itti gaafatamaa dhimma nageenyaa obbo Dagafaa fi Daayrektara mana barumsa sadarkaa 2ffaa tan taate aadde Yashiin \u201cwalgahii Adaamaa irratti godhameen Jilbaaba uffatani mana barumsaa seenuun dhorkaa akka ta\u2019e kallattiin nuuf kennamee jira\u201d jechuun barattoota burjaajeessaa turan."}, {"text_idx": "#000007", "text": "\u201cHanga Jilbaabni Yunifoormii mana barnootaa waliin wal fakkaatee jiru, haa uffatamu. Jilbaaba dhiisuu, jaraa miti; nutuu hin fudhannu\u201d jechuun dura dhabbatan."}, {"text_idx": "#000008", "text": "Kalee ganama obbo Dagafaan gara mana barumsaatti Poolisoota waliin qajeeluun barattoota Jilbaaba uffatan fi barattoota dhimma kana irratti mariyachuuf barattoota bakka bu\u2019uun walgahiirra turan dareedhaa gad waamuun \u201cJilbaaba baaftan malee har\u2019aa jalqabdanii maaddi barnootaa irratti argamuu hin dandeessanu\u201d jechuun ariyan."}, {"text_idx": "#000009", "text": "Barattoonni biroos isaan ariyatamnaan nutis hin barannu jechuun Takbiiraa(Allaahu akbar) yammuu dhageessisan, Poolisoonni Boombii imimmeessaa darbuun barattoota uleen reebuu jalqabe."}, {"text_idx": "#000010", "text": "Barattoota dhaanaman 26 irra miidhaan giddugaleessaa hoggaa gahu, barattoonni 2 immoo Hospitaala Limmuutti kan wal\u2019aanamaa turan tahuu odeeyfannoon ni addeessa.\nBarattoota tumaman keessaa intalti dubraa takka Harma isheerra waan rukutamteef Harmi ishee osoo dhiiguu gara Hospitaalaa akka geeffamte hoggantoonni Majlisaa ibsan."}, {"text_idx": "#000011", "text": "Rakkinichi qajeelfama gidduu kanaa qofa osoo hin ta\u2019in, namoota bakka biraa irraa dhufanii fi amantaa biroo hordofaniin sababa barbaadanii barattoota Muslimaa akka doorsisaniif hogganoota naannichaatti kennemuu warri Majlisaa ibsan. Walgahii hoggantoota Majlisaa wajjiin taasifame irrattis yoo ta\u2019uu baate \u201ctarkaanfii ni fudhanna\u2019 jedhanii akka dhaadataa turanis dubbatan.\nHaaluma wal fakkaatuun barattoonni shamaran Muslimaa godina Jimmaa magaalaa Asandaaboo, Diimtu fi aanaa adda adda keessa jiran Jilbaaba fi Hijaaba waan dhoorkamaniif, barumsa dhisanii gara manaatti deebi\u2019aa jiraatuu namni achi dubbisne nu hime."}, {"text_idx": "#000012", "text": "Dhihoo tana, godinaalee Oromiyaa tokko tokko keessatti \u201cBarattoonni shamarran Muslimaa Jilbaaba(Hijaaba) uffatanii barachuu hin danda\u2019an\u201d jechuun qajeelfamni bahee jira."}, {"text_idx": "#000013", "text": "\u2018Kana jechuun, dura bu\u2019oota mana barumsaa fi hoggantoota biiroo barnootaatiin barattoonni Muslimaa barnoota isaaniirra akka dhiibaman godhamaa jiran\u2019 jechuun dubbi himaan koree fala barbaadduu hawaasa Muslimaa Ustaaz Ahmaddiin Jabal saaxilan."}, {"text_idx": "#000015", "text": "Kanaaf, \u2018mootummaan naannoo Oromiyaa fi Biiroon Barnoota Oromiyaa hojiin ykn dhimmi barattoota Muslimaa Barnoota irraa gaaga\u2019uu kun dhaamsa isaa yoo hin ta\u2019in hatattamaan ejjannoo isaa haa ibsu\u2019 jechuunis gaafate."}, {"text_idx": "#000016", "text": "Mooraa mana barumsaa Limmuu irratti Boombii immimmeesaa poolisoonni darbatan, Poolisoonni barattoota tumanii fi hidhan tarkaanfiin seeraa irratti fudhatamee ifatti haa ibsaman."}, {"text_idx": "#000017", "text": "Bulchinsi godinaas, taaytaa isaanii dawoo godhachuun warra fedhii isaanii hojiitti hiiksisuu barbaadan irratti tarkaanfii haa fudhatan jechuun Ustaaz Ahmaddiin fula fesbuka isaa irratti maxxanse.\nKun osoo kanaan jiruu, har\u2019aas godina Jimmaa Magaalaa Hasandaabootti gochi wal fakkaataan raawwatame. Mana barumsa qophaa\u2019inaa fi sadarkaa 2ffaatti barattoonni dubraa Muslimaa \u201cJilbaaba uffatanii hin barattan\u201d jechuun barnoota irraa dhoorkaman yoo ta\u2019u, Barattoota \u201ckun maaliif ta\u2019e?\u201d jedhanii gaafatan 7, Korri bittinneessa Oromiyaa tumee hidhuu namni achi dubbisne nuu hime."}, {"text_idx": "#000018", "text": "Reebaman Gariin qaamaan madaa\u2019uu fi miidhamuun beekkame.\nHaaluma walfakkaatuun Limmuu Gannatitti Barattoota kaleessa sababa \u2018jilbaabaa(Hijaabaa) baasaaf\u2019 hidhaman gaafachuuf namoonni mana hidhaa dhaqan, guyyaa har\u2019aa barattoonni 6 kan hidhaman tahuu fi Har\u2019a waaree booda mana murtiitti dhihaachuun beellamni guyyaa 7 itti gaafatamuun gabaafame."}, {"text_idx": "#000019", "text": "Odeeffannoo arganneen, Godina Jimmaatti Biiroon barnootaa fi dhimmi nageenyaa, barattoota irratti dhiibbaa jabeessuun, maatii barattootaa ukkaamsuufi Jilbaabni akka dhoorkamu yaalii godhaa jiraatuu odeeyfannoon ni addeessa."}, {"text_idx": "#000027", "text": "Nuuralhudaan Miidiyaa Tajaajila hawaasa Muslimaatiif dhaabbate. wanti irratti xiyyeeffatee dalagu diin Islaamaa barsiisuudha. miidiyaa kanarraan Ulamaa\u2019ileen Islaamaa gurguddoon heddu diin barsiisutti jiru. keessumattuu karaa saatalaayitiitiin tajaajilli hawaasa biyya keessa jiru dhaqqabu qooda guddaa qaba. Websaayitiin kunis namoota biyya alaa jiran tajaajiluuf qophaaye. namoonni Nuuralhudaa qunnamuu barbaaddan irratti nuuf barreessaa."}]